b'\n_START_ARTICLE_\nViktoras Turovskis\n_START_SECTION_\nBiografija\n_START_PARAGRAPH_\nBaig\xc4\x99s Gardino (Grodno-Baltarusija) gimnazij\xc4\x85, 1945 lank\xc4\x97 parengiamuosius muzikos kursus prie Minsko konservatorijos. 1946\xe2\x80\x931952 choro dirigavim\xc4\x85 studijavo Vilniaus ir Lietuvos valstybin\xc4\x97je konservatorijoje (d\xc4\x97st. J. Motiekaitis). Studijuodamas dainavo Valstybinio radijo komiteto vokaliniame ansamblyje ir mokytojavo Vilniaus vidurin\xc4\x97se mokyklose. Baig\xc4\x99s studijas, vadovavo jvairiems Vilniaus miesto meno m\xc4\x97g\xc4\x97j\xc5\xb3 kolektyvams. 1955\xe2\x80\x931979 buvo Respublikini\xc5\xb3 profs\xc4\x85jung\xc5\xb3 kult\xc5\xabros r\xc5\xabm\xc5\xb3 Lenk\xc5\xb3 dain\xc5\xb3 ir \xc5\xa1oki\xc5\xb3 liaudies ansamblio \xe2\x80\x9eVilija" meno vadovas ir dirigentas. Ansamblis tur\xc4\x97jo pareng\xc4\x99s \xc4\xafdomi\xc5\xb3 koncertini\xc5\xb3 program\xc5\xb3, daug koncertavo Lietuvoje ir u\xc5\xbesienyje._NEWLINE_Nuo 1961 V. Turovskis d\xc4\x97st\xc4\x97 muzik\xc4\x85 Vilniaus pedagogin\xc4\x97je mokykloje, iki 1973 buvo muzikos mokymo metodin\xc4\x97s komisijos pirmininkas, iki 1976 mergin\xc5\xb3 choro vadovas. Choras ne kart\xc4\x85 peln\xc4\x97 pirm\xc4\x85sias ir kitas prizines vietas meno m\xc4\x97g\xc4\x97j\xc5\xb3 ap\xc5\xbei\xc5\xabrose ir respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 konkursuose. Chorvedys \xc5\xa1efavo \xc4\xafvairius meno m\xc4\x97g\xc4\x97j\xc5\xb3 kolektyvus, dirigavo Vilniaus miesto ir respublikin\xc4\x97se dain\xc5\xb3 \xc5\xa1vent\xc4\x97se (1965, 1970, 1975). 1975 jam suteiktas nusipelniusio kult\xc5\xabros \xe2\x80\x93 \xc5\xa1vietimo darbuotojo garb\xc4\x97s vardas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'